ปัจจัยความเสี่ยง

ในการประกอบธุรกิจของบริษัทและบริษัทย่อย ในนามของกลุ่มเมเจอร์ ซีนีเพล็กซ์
บริษัทมีนโยบายการบริหารความเสี่ยงที่อาจเกิดขึ้นกับธุรกิจ
โดยสามารถประเมินปัจจัยความเสี่ยงที่อาจเกิดขึ้นและส่งผลกระทบต่อการดำเนินงานได้ดังนี้

ความเสี่ยงในการประกอบธุรกิจ

1.  ความเสี่ยงจากการพึ่งพาภาพยนตร์ที่เข้าฉาย

ผู้ประกอบการโรงภาพยนตร์ในฐานะของผู้ฉายภาพยนตร์จำเป็นต้องพึ่งพาภาพยนตร์ที่เข้าฉายค่อนข้างสูง
เนื่องจากเป็นปัจจัยหลักที่สำคัญในการก่อให้เกิดรายได้ของธุรกิจหรือคิดเป็นอัตราร้อยละ 45 - 50
ของรายได้ทั้งหมดของบริษัท รายได้หลักของโรงภาพยนตร์มาจากการจำหน่ายตั๋วเข้าชมภาพยนตร์
โดยรายได้จากการจำหน่ายตั๋วเข้าชมภาพยนตร์จะขึ้นอยู่กับจำนวนภาพยนตร์ที่เข้าฉาย
และระดับความนิยมของภาพยนตร์แต่ละเรื่อง อย่างไรก็ตาม
โรงภาพยนตร์เป็นช่องทางจัดจำหน่ายภาพยนตร์อันดับแรก และมีความสำคัญสูงที่สุด เจ้าของ
และผู้จัดจำหน่ายภาพยนตร์ จำเป็นต้องพึ่งพาโรงภาพยนตร์ในการฉายภาพยนตร์
เพื่อเป็นใบเบิกทางในการจัดจำหน่ายในรูปแบบของวีซีดี และดีวีดีต่อไป ดังนั้น
การทำธุรกิจระหว่างผู้ประกอบการโรงภาพยนตร์ ผู้ผลิตภาพยนตร์
และบริษัทตัวแทนจำหน่ายภาพยนตร์ จึงมีลักษณะเกื้อกูลกัน
ทั้งนี้เพื่อเป้าหมายการเติบโตของทั้งสองธุรกิจร่วมกันทำให้ความเสี่ยงในการพึ่งพาภาพยนตร์ที่เข้าฉายในโรงภาพยนตร์ลดน้อยลง

ปัจจุบันบริษัทและบริษัทย่อยมีส่วนแบ่งทางการตลาดประมาณร้อยละ 80
(ส่วนแบ่งตลาดจะวัดจากยอดขายตั๋วภาพยนตร์แต่ละเรื่องเฉพาะในรอบสัปดาห์แรกที่เข้าฉาย)
ซึ่งถือเป็นผู้นำตลาดอันดับ 1
นับเป็นการเพิ่มอำนาจต่อรองของบริษัทกับเจ้าของและผู้จัดจำหน่ายภาพยนตร์มากขึ้น
นอกจากนี้การที่บริษัทเข้าไปดำเนินธุรกิจจัดจำหน่ายภาพยนตร์และทำการตลาดผ่านบจ.เอ็ม
พิคเจอร์ส และ บมจ. ทราฟฟิก คอร์นเนอร์ โฮลดิ้งส์
ทำให้บริษัทลดความเสี่ยงในการพึ่งพาภาพยนตร์จากผู้จัดจำหน่ายภาพยนตร์ลงในช่วงเวลาที่ไม่มีภาพยนตร์ฟอร์มยักษ์จากฮอลลีวู้ดเข้าฉายในประเทศ

บริษัทฯ ยังออกบัตรเงินสดเอ็มแคช และบัตรของขวัญ เพื่อเพิ่มความสะดวกสบายให้กับลูกค้า
ที่ไม่ต้องการยืนรอคิวในการซื้อบัตรชมภาพยนตร์
โดยสามารถซื้อบัตรชมภาพยนตร์ผ่านระบบอินเตอร์เนท และ/หรือ เครื่องซื้อตั๋วอัตโนมัติ
นอกจากนี้ยังถือเป็นเครื่องมือหนึ่งในการบริหารลูกค้าให้กลับมาชมภาพยนตร์อย่างต่อเนื่อง
และช่วยรักษาอัตราการเข้าชมภาพยนตร์ให้อยู่ในระดับที่น่าพอใจ ทั้งนี้
ลูกค้าที่ถือบัตรดังกล่าวจะได้รับสิทธิพิเศษในการอัพเกรดที่นั่ง บริการผ้าห่มในโรงภาพยนตร์
และอื่นๆอีกมากมาย

2.  ความเสี่ยงจากการแข่งขันในธุรกิจ

การแข่งขันในอุตสาหกรรมธุรกิจโรงภาพยนตร์นั้น ปัจจุบันโรงภาพยนตร์เมเจอร์
ซีนีเพล็กซ์จะมีฐานะเป็นผู้นำในวงการทั้งในด้านสถานที่และอุปกรณ์ที่ทันสมัย
มีการขยายสาขาใหม่และปรับปรุงสาขาเดิมให้มีรูปลักษณ์ทันสมัยอยู่เสมอ โดยการลงทุนขยายสาขาใน
4 รูปแบบ ได้แก่ Standalone ห้างสรรพสินค้า ศูนย์การค้าแบบเปิด และห้างค้าปลีกขนาดใหญ่
เพื่อขยายฐานลูกค้าให้ครอบคลุมทุกระดับความต้องการ
แต่การเพิ่มขึ้นของสาขาและการเติบโตของโรงภาพยนตร์คู่แข่ง
ล้วนส่งผลกระทบต่อกิจการของเมเจอร์ ซีนีเพล็กซ์
บริษัทตระหนักดีถึงการแข่งขันทางธุรกิจที่อาจจะเกิดขึ้น
จึงได้ให้ความสำคัญกับการสร้างและรักษาฐานลูกค้า
ด้วยการวางกลยุทธ์การตลาดที่ต่อเนื่องและนำเสนอบริการเพื่อความบันเทิงที่มากกว่าโรงภาพยนตร์
เช่น บริการโบว์ลิ่ง และคาราโอเกะ ร้านค้าในสาขา
รวมทั้งการปรับปรุงสาขาเดิมให้สวยงามอยู่เสมอ ทำให้ศักยภาพการแข่งขันของเมเจอร์
ซีนีเพล็กซ์โดดเด่นกว่าโรงภาพยนตร์อื่น

ในอีกด้านหนึ่งคู่แข่งที่สำคัญของธุรกิจโรงภาพยนตร์คือวีดีโอเทป
วีซีดีและดีวีดีทั้งถูกกฎหมายและผิดกฎหมาย
ซึ่งสามารถสร้างผลกระทบต่อรายได้และการเติบโตของธุรกิจโรงภาพยนตร์
แต่อยู่ในระดับที่ไม่เป็นนัยสำคัญ ทั้งนี้เนื่องจากบริการที่นำเสนอในสาขาของเมเจอร์ ซีนีเพล็กซ์
ทำให้ลูกค้าที่มาใช้บริการได้รับความบันเทิงอื่นๆนอกเหนือไปจากการมาเพียงเพื่อชมภาพยนตร์
นอกจากนี้ในด้านการปราบปรามสื่อผิดกฎหมายดังกล่าว รัฐบาลทุกชุดได้ให้ความสำคัญกับปัญหานี้
ด้วยการดำเนินมาตรการเร่งปราบปรามอย่างเข้มงวดและมีความคืบหน้าอย่างเป็นรูปธรรม
มีผลทำให้สื่อผิดกฎหมายลดลงเป็นอย่างมาก

3.  ความเสี่ยงจากการลงทุนขยายสาขาใหม่

การลงทุนในสาขาใหม่อาจเกิดความไม่แน่นอนของผลตอบแทนจากการลงทุน
แต่ด้วยประสบการณ์ความสำเร็จอย่างต่อเนื่อง ทำให้บริษัทมีระยะเวลาคุ้มทุน (Payback Period)
โดยเฉลี่ยประมาณ 5 ปีสำหรับกรณีสาขาและมีอัตราผลตอบแทนเฉลี่ยของโครงการ (IRR)
ประมาณร้อยละ 15-20 ซึ่งเป็นไปตามผลจากการศึกษาความเป็นไปได้ของโครงการ
(Feasibility Study) ความชำนาญในการดำเนินธุรกิจและนโยบายในการขยายสาขา
ที่มีการวางแผนกำหนดทำเลที่ตั้งบนทำเลทองในเขตพื้นที่แหล่งชุมชนที่พักอาศัย ใจกลางเมือง
ใกล้สถานศึกษาและสถานที่ทำงานบริษัทเอกชนและราชการ และมีความสะดวกในการใช้บริการ
ทำให้ผู้บริหารมีความมั่นใจว่าจะสามารถนำความสำเร็จมาสู่สาขาใหม่และสร้างความเติบโตให้กับกลุ่มเมเจอร์
ซีนีเพล็กซ์ ได้อย่างต่อเนื่องต่อไป อย่างไรก็ตาม หากระยะเวลาคุ้มทุนไม่เป็นไปตามที่คาด
บริษัทฯก็จะพิจารณาปรับเพิ่มหรือลดจำนวนโรงภาพยนตร์, ปรับจำนวนเลนโบว์ลิ่ง,
ปรับจำนวนพื้นที่เช่า หรือ ปรับค่าเช่าพื้นที่ ให้สอดคล้องกับสถานการณ์
โดยการลงทุนสาขาใหม่ทุกแห่งจะใช้มาตรการเดียวกันนี้ในการพิจารณาและดำเนินงาน
จากการร่วมลงทุนกับบมจ. สยาม ฟิวเจอร์ส ดีเวลลอปเม้น
และการขยายสาขาผ่านห้างสรรพสินค้าและห้างค้าปลีกขนาดใหญ่
ยังช่วยให้บริษัททราบถึงผลกระทบที่เกิดขึ้นในแต่ละพื้นที่ได้เป็นอย่างดี

4.  ความเสี่ยงจากการพึ่งพิงผู้บริหาร

เนื่องด้วยกิจการเมเจอร์
ซีนีเพล็กซ์ก่อตั้งและประสบความสำเร็จในการดำเนินกิจการด้วยทีมงานบริหารของนายวิชา
พูลวรลักษณ์ ผู้ก่อตั้งกิจการ เสมือนว่ากิจการต้องพึ่งพาชื่อเสียงและประสบการณ์ของผู้ก่อตั้งเท่านั้น
อีกทั้งบริษัทฯอาจมีความเสี่ยงจากการที่กลุ่มผู้ก่อตั้งอาจลดสัดส่วนการถือหุ้นในบริษัทลงหรือออกจากการเป็นผู้บริหารในกิจการ
ซึ่งความเสี่ยงดังกล่าวเป็นไปได้ยากมากเมื่อพิจารณาถึงความเป็นเจ้าของและความผูกพันที่นายวิชา
พูลวรลักษณ์ ได้สร้างกิจการเมเจอร์ ซีนีเพล็กซ์ ให้เติบโตอย่างต่อเนื่องตลอดมา
และมีความตั้งใจที่จะประกอบกิจการให้เติบโตต่อไปในฐานะของผู้บริหารและผู้ก่อตั้งซึ่งยังผูกพันกับธุรกิจอย่างลึกซึ้ง

5.  ความเสี่ยงทางด้านอัคคีภัย

บริษัทอาจมีความเสี่ยงเกี่ยวกับอัคคีภัย
อย่างไรก็ตามบริษัทได้มีการทำสัญญาเอาประกันครอบคลุมในเรื่องต่างๆ
ซึ่งเป็นไปตามลักษณะและมีเงื่อนไขปกติของธุรกิจโดยได้รวมถึงการประกันภัยด้านอัคคีภัย
ด้วยวงเงินที่พอเพียงแก่ความเสียหายที่อาจเกิดขึ้นได้ ซึ่งครอบคลุมความเสียหายบุคคลที่ 3 ด้วย

6.  ความเสี่ยงเกี่ยวกับการก่อการร้ายหรือเหตุการณ์ความไม่สงบ

สถานการณ์การก่อความไม่สงบภายในประเทศยังมีอยู่อย่างต่อเนื่อง
ซึ่งมีผลกระทบต่อรายได้ของบริษัทฯบ้าง แต่มิได้มีนัยสำคัญ อย่างไรก็ตามบริษัทฯ
ยังคงให้ความสำคัญกับนโยบายรักษาความปลอดภัยอย่างรัดกุมและเข้มงวด
การติดตามข่าวสารและมาตรการเฝ้าระวังอย่างใกล้ชิดยังคงถูกนำมาใช้เพื่อเป็นการป้องกันและลดโอกาสที่จะเกิดเหตุวุ่นวายต่างๆในสาขาที่อยู่ในความรับผิดชอบของบริษัทฯ
ตลอดจนมีการเตรียมความพร้อมที่จะรับมือกับเหตุต่างๆอย่างต่อเนื่อง
ทั้งนี้รวมไปถึงการติดตั้งอุปกรณ์ตรวจอาวุธและกล้องวงจรปิดเพิ่มเติมในทุกสาขาของบริษัทฯ
เพื่อความปลอดภัยในชีวิตและทรัพย์สินของทุกฝ่ายที่เกี่ยวข้อง